**NAČIN PREVERJANJA OZIROMA OCENJEVANJA ZNANJA MATEMATIKE**

**OB KONCU 3. RAZREDA**

1. **PISNI DEL IZPITA**

Čas: **45 minut**

Pripomočki: geometrijsko orodje (ravnilo s šablono, nalivno pero, svinčnik, barvice)

1. **USTNI DEL IZPITA**

Čas: **20 minut**

Pripomočki: nalivno pero, svinčnik, barvice

**VSEBINE PREVERJANJA OZIROMA OCENJEVANJA ZNANJA**

* Orientacija v prostoru in na ravnini
* Mreže in načrti
* Telesa
* Liki
* Skladnost likov
* Razdalja med dvema točkama
* Simetrija
* Merjenje in merske enote
* Naravna števila do 1000
* Seštevanje in odštevanje v množici naravnih števil do 100
* Operacija dopolnjevanja
* Poštevanka in količniki
* Številski izrazi
* Deli celote
* Množice in predstavitev množic (Euler-Vennov, Carrollov in drevesni prikaz)
* Puščični prikaz in relacije
* Preglednice
* Prikazi (črtični in figurni prikaz, prikaz s stolpci oziroma vrsticami)
* Kombinatorične situacije
* Problemi iz življenjskih situacij
* Vzorci

**MATEMATIKA - MINIMALNI STANDARDI ZNANJA V 3. RAZREDU**

Učenec/učenka:

* poimenuje, opiše in nariše osnovne geometrijske oblike in elemente;
* pozna osnovne standardne merske enote za merjenje dolžine, mase, prostornine, časa in količine izrazi z merskim številom in z mersko enoto;
* pozna merski enoti za denar;
* šteje, bere, zapiše in primerja naravna števila do 1000;
* sešteva in odšteva v množici naravnih števil do 100;
* poišče manjkajoči člen pri računih seštevanja in odštevanja v množici naravnih števil do 20;
* pozna zmnožke v obsegu 10 krat 10 in količnike, ki so vezani na poštevanko;
* prepozna dele celote;
* razporedi elemente in bere prikaze;
* predstavi podatke v preglednici in s prikazom;
* reši (besedilni) problem (konkretna in slikovna raven).

**NAČIN PREVERJANJA OZIROMA OCENJEVANJA ZNANJA SLOVENŠČINE**

**OB KONCU 3. RAZREDA**

1. **PISNI DEL IZPITA**

Čas: **45 minut**

Pripomočki: nalivno pero, svinčnik, barvice

1. **USTNI DEL IZPITA**

Čas: **20 minut**

Pripomočki: nalivno pero, svinčnik, barvice

**VSEBINE PREVERJANJA OZIROMA OCENJEVANJA ZNANJA**

**JEZIK**

* Jezikovna, narodna in državljanska zavest
* Zmožnost poslušanja in pogovarjanja
* Zmožnost branja in pisanja
* Jezikovna in slogovna zmožnost (poimenovalna, skladenjska, pravorečna, pravopisna, slogovna)
* Metajezikovna zmožnost

**KNJIŽEVNOST**

* Doživljanje, razumevanje in vrednotenje umetnostnih besedil
* Predstavljanje književne osebe, vživljanje vanjo, poistovetenje z njo in privzemanje njene vloge
* Doživljanje in razumevanje književnega prostora in časa
* Doživljanje in razumevanje dogajanja in teme
* Zaznavanje in doživljanje poezije/pesmi
* Prepoznavanje, doživljanje in razumevanje proze/pravljice
* Literarnovedno znanje

**SLOVENŠČINA - MINIMALNI STANDARDI ZNANJA V 3. RAZREDU**

**JEZIK**

Učenec oz. učenka **ima razvito jezikovno, narodno in državljansko zavest.**

Pokaže jo tako, da poimenuje svoj prvi jezik, predstavi položaj slovenščine v Republiki Sloveniji in predstavi okoliščine za rabo knjižnega jezika.

Učenec oz. učenka **ima razvito zmožnost pogovarjanja.**

Pokaže jo tako, da smiselno sodeluje v tistih vrstah pogovorov, ki so navedene v učnem načrtu in pri tem uresničuje načela ustreznega pogovarjanja.

Učenec oz. učenka **ima razvito zmožnost poslušanja neumetnostnih besedil.**

Pokaže jo tako, da pozorno posluša besedilo, povzame temo besedila in ustno obnovi besedilo.

Učenec oz. učenka **ima razvito zmožnost govornega nastopanja.** Pokaže jo tako, da samostojno govorno nastopi z napovedano temo in besedilno vrsto (predpisano s tem učnim načrtom) ter tvori smiselno in razumljivo besedilo, govori razločno in čim bolj knjižno.

Učenec oz. učenka **ima razvito zmožnost branja in pisanja neumetnostnih besedil.** Ob zaključku 3. razreda pa tekoče bere svoji starosti, spoznavni, sporazumevalni in recepcijski zmožnosti ustrezna besedila, napisana s tiskanimi in pisanimi črkami. Svoje razumevanje prebranega besedila pokaže tako, da ustno ali pisno določi okoliščine nastanka dopisa (npr. sporočevalca, naslovnika, kraj, čas) in sporočevalčev namen; v seznamu najde določene podatke; ustno ali pisno povzame temo besedila in bistvene podatke; ustno obnovi besedilo.

**Ob zaključku 3. razreda pa piše s pisanimi črkami** besedila tistih vrst, ki so predpisane s tem učnim načrtom – tvori razumljiva besedila, skladna z jezikovno in slogovno normo knjižne zvrsti, njegova/njena pisava je čitljiva.

Učenec/učenka **ima razvito jezikovno in slogovno zmožnost.**

**Poimenovalno zmožnost pokaže tako, da:**

* poimenuje bitja, predmete, dejanja … na sliki s knjižnimi besedami in besednimi zvezami;
* k danim besedam doda knjižne besede iz istega tematskega polja, knjižne protipomenke, sopomenke, podpomenke in nadpomenke;
* tvori knjižne manjšalnice, ženski par moškemu poimenovanju in obratno ter samostalniške in pridevniške izpeljanke tistih vrst, ki so določene s tem učnim načrtom.

**Skladenjsko zmožnost pokaže tako, da:**

* v pomensko ustreznih povedih predstavi dejanja bitij na sliki;
* v pomensko ustreznih povedih predstavi kronološko povezana dejanja – pri tem izrazi njihov čas glede na čas sporočanja in glede na časovno razmerje do drugih dejanj; − sprašuje po položaju in premikanju bitij ali predmetov na sliki;
* v pomensko ustreznih povedih predstavi položaj in premikanje bitij ali predmetov na sliki;
* v pomensko ustreznih povedih predstavi stopnjo lastnosti bitij ali predmetov na sliki (stopnje predstavi z opisno in obrazilno stopnjevanimi pridevniki);
* v pomensko ustreznih povedih predstavi količino bitij ali predmetov na sliki;
* v povedih uporablja samostalnike v pravilni sklonski obliki, pridevnike v pravilni spolski, številski in sklonski obliki, glagole v pravilni osebni, časovni in naklonski obliki;

**Pravorečno zmožnost pokaže tako, da med govornim nastopanjem govori čim bolj knjižno in razločno.**

**Pravopisno zmožnost pokaže tako, da:**

* pravilno piše besede z nekritičnimi glasovi,
* piše predlog ločeno od naslednje besede;
* piše nikalnico ločeno od glagola;
* piše začetek povedi z veliko začetnico;
* pravilno piše slovenska lastna imena bitij;
* pravilno piše svojilne pridevnike, izpeljane iz lastnih imen;
* pravilno piše bližnja in znana slovenska zemljepisna lastna imena;
* pravilno uporablja končna ločila (piko, vprašaj, klicaj);

**Slogovno zmožnost pokaže tako, da:**

* v svojih besedilih in v besedilih drugih prepozna neustrezne (tj. neknjižne) besede in besedne zveze ter jih zamenja z ustreznejšimi (tj. knjižnimi) sopomenkami;
* ustrezno ogovori osebo in jo vika ali tika;
* uporabi okoliščinam ustrezen izrek oz. ustrezno besedo;
* vrednoti vljudnost danih izrekov in jih po potrebi zamenja z vljudnejšimi.

**Učenec/učenka ima skladno s cilji iz tega učnega načrta razvito metajezikovno zmožnost.** Pokaže jo tako, da razume in uporablja jezikoslovne izraze, določene v učnem načrtu.

**KNJIŽEVNOST**

Učenec/učenka ima skladno s cilji iz tega učnega načrta razvito **zmožnost sprejemanja umetnostnih besedil in zmožnost tvorjenja besedil o umetnostnih besedilih in ob njih govorjenje.**

Svoje ugotovitve o umetnostnih besedilih skladno s cilji v tem učnem načrtu predstavi ter vrednoti in utemelji svoje mnenje.

 Zmožnost doživljanja, razumevanja in vrednotenja umetnostnih besedil pokaže tako, da:

* pove, o čem govori prebrano umetnostno besedilo (podrobno povzame njegovo vsebino);
* pove, kdo so glavne književne osebe in kakšna je njihova vloga v besedilu;
* pove, kje in kdaj se zgodba dogaja.

**Zmožnost prepoznavanja, doživljanja, razumevanja in vrednotenja proze/pravljice** pokaže tako, da pripoveduje pravljico in pri tem upošteva njene značilnosti; pripoveduje nadaljevanje pravljice

Z**možnost predstavljanja književne osebe,** vživljanja vanjo, poistovetenja z njo in privzemanja njene vloge pokaže tako, da sodeluje v skupinski dramatizaciji proznega in pesemskega besedila; poimenuje izbrano književno osebo; govorno izrazi domišljijsko predstavo književne osebe.

**Zmožnost doživljanja in razumevanja književnega prostora in časa** pokaže tako, da

ubesedi svojo predstavo dogajalnega prostora – pri tem dopolni avtorjev »opis« s svojo domišljijo; ubesedi svojo domišljijsko predstavo dogajalnega prostora, prepozna dogajalni čas (nekoč – danes).

**Zmožnost doživljanja in razumevanja dogajanja in teme** pokaže tako, da odgovarja na vprašanja o temi in vsebini; podrobno obnovi književno dogajanje;

**Zmožnost doživljanja in razumevanja gledališke/lutkovne predstave, radijske igre, risanke pokaže tako, da** sodeluje v igri vlog; našteje osebe lutkovne/gledališke predstave ter odgovori na vprašanja, kaj se je zgodilo; po poslušanju radijske igre poimenuje književne osebe ter pove, kakšne so bile osebe; odgovarja na vprašanja, kaj se je zgodilo.

**Učenec/učenka skladno s cilji iz učnega načrta pridobi literarnovedno znanje.**

Pokaže ga tako, da pozna temeljne literarnovedne izraze.

 ***Opisni kriteriji za ocenjevanje znanja:***

* **Oceno zadostno** dobi učenec, ki je dosegel minimalne standarde znanja določene v učnem načrtu. Učenec mora pokazati reproduktivno znanje (naštevanje, prepoznavanje pojmov, definicij, simbolov,…). Odgovarja in pojasnjuje s pomočjo učitelja. Odgovori in primeri so pravilni, a ne sistematični. Snov le obnavlja, jo slabo razume.
* **Oceno dobro** dobi učenec, ki je dosegel temeljne standarde znanja določene v učnem načrtu. Pri odgovarjanju in pojasnjevanju je samostojnejši, primere navaja po učbeniku ali razlagi. Snov razume, a ne gre v podrobnosti. Zna razložiti definicije, postopke, pravilno oblikuje odgovore in primere. Temeljno znanje uporabi pri reševanju nalog. Prepozna uporabnost znanja v vsakdanjem življenju.
* **Oceno prav dobro** dobi učenec, ki je pri odgovarjanju in pojasnjevanju samostojen. Snov smiselno povezuje, znanje uporabi v znanih situacijah, zna razčlenjevati, posploševati, logično ovrednotiti podatke, sklepati, primerjati. Zna rešiti (brez pomoči učitelja) naloge na nivoju uporabe znanja.
* **Oceno odlično** dobi učenec, ki obvlada vsa zahtevana znanja, zna samostojno razložiti pojme in poiskati svoje primere. Podatke smiselno vrednoti, pojasnjuje, razlaga, povzame, posploši. Znanje povezuje z znanji pridobljenimi drugje. Zna rešiti zahtevnejšo nalogo, pri tem kritično presodi smiselnost posameznih podatkov v nalogi, utemelji postopek reševanja in rezultat ustrezno predstavi. Samostojno zna povezati teoretično znanje z vsakdanjim življenjem.

***Merilna lestvica za ocenjevanje znanja:***

|  |  |
| --- | --- |
| Prag za dosego ocene: |  |
| 90 – 100 % | odlično (5) |
| 80 – 89 % | prav dobro (4) |
| 65 – 79 % | dobro (3) |
| 50 – 64 % | zadostno (2) |
| 0 - 49 % | nezadostno (1) |

 Polovica vprašanj oziroma nalog zajema minimalne standarde znanja.